ข้อกำหนดทางจริยธรรม

ข้าราชการ พนักงานราชการ และลูกจ้างของสำนักงานคณะกรรมการสิทธิมนุษยชนแห่งชาติ (ฉบับที่ ๒)

พ.ศ. ๒๕๖๗

 โดยที่เป็นการสมควรปรับปรุงข้อกำหนดทางจริยธรรมขึ้นใช้บังคับแก่ข้าราชการ พนักงานราชการ และลูกจ้างของสำนักงานคณะกรรมการสิทธิมนุษยชนแห่งชาติ

 อาศัยอำนาจตามความในมาตรา ๕๒ แห่งพระราชบัญญัติประกอบรัฐธรรมนูญว่าด้วยคณะกรรมการสิทธิมนุษยชนแห่งชาติ พ.ศ. ๒๕๖๐ คณะกรรมการสิทธิมนุษยชนแห่งชาติ จึงออกข้อกำหนดทางจริยธรรมไว้ดังต่อไปนี้

 ข้อ ๑ ข้อกำหนดทางจริยธรรมนี้เรียกว่า “ข้อกำหนดทางจริยธรรมข้าราชการ พนักงานราชการและลูกจ้างของสำนักงานคณะกรรมการสิทธิมนุษยชนแห่งชาติ (ฉบับที่ ๒) พ.ศ. ๒๕๖๗”

 ข้อ ๒[[1]](#footnote-1) ข้อกำหนดทางจริยธรรมนี้ให้ใช้บังคับตั้งแต่วันถัดจากวันประกาศในราชกิจจานุเบกษา
เป็นต้นไป

 ข้อ ๓ ให้ยกเลิกความในข้อ ๓๔ ของข้อกำหนดทางจริยธรรมข้าราชการ พนักงานราชการ
และลูกจ้างของสำนักงานคณะกรรมการสิทธิมนุษยชนแห่งชาติ พ.ศ. ๒๕๖๑ และให้ใช้ความดังต่อไปนี้แทน

 “ข้อ ๓๔ กรณีมีการร้องเรียนหรือความปรากฏว่าเจ้าหน้าที่ผู้ใดฝ่าฝืนหรือไม่ปฏิบัติตามข้อกำหนดทางจริยธรรมนี้ ให้เลขาธิการแต่งตั้งเจ้าหน้าที่จำนวนสามคนแต่ไม่เกินห้าคน เป็นกรรมการดำเนินการสอบสวนและเสนอความเห็นต่อเลขาธิการเพื่อประกอบการพิจารณา ทั้งนี้ เลขาธิการอาจแต่งตั้งบุคคลภายนอกซึ่งมีความรู้ความเชี่ยวชาญเฉพาะด้านร่วมเป็นกรรมการด้วยก็ได้

 กรณีมีการร้องเรียนหรือความปรากฏว่าเลขาธิการฝ่าฝืนหรือไม่ปฏิบัติตามข้อกำหนดทางจริยธรรมนี้ หรือมาตรฐานทางจริยธรรมของตุลาการศาลรัฐธรรมนูญ และผู้ดำรงตำแหน่งในองค์กรอิสระรวมทั้งผู้ว่าการตรวจเงินแผ่นดิน และหัวหน้าหน่วยงานธุรการของศาลรัฐธรรมนูญและองค์กรอิสระ
พ.ศ. ๒๕๖๑ ให้คณะกรรมการดำเนินการสอบสวน หรือแต่งตั้งบุคคลภายนอกจำนวนสามคนแต่ไม่เกินห้าคนเป็นกรรมการดำเนินการสอบสวนและเสนอความเห็นต่อคณะกรรมการ เพื่อประกอบการพิจารณาก็ได้”

 ข้อ ๔ ให้เพิ่มความต่อไปนี้เป็นวรรคสาม ของข้อ ๓๗ ของข้อกำหนดทางจริยธรรมข้าราชการ พนักงานราชการ และลูกจ้างของสำนักงานคณะกรรมการสิทธิมนุษยชนแห่งชาติ พ.ศ. ๒๕๖๑

 “กรณีที่มีการร้องเรียน เมื่อผลการสอบสวนเป็นประการใด ให้สำนักงานแจ้งให้ผู้ร้องเรียน
ทราบภายในสิบห้าวันนับแต่วันที่คณะกรรมการหรือเลขาธิการ แล้วแต่กรณี มีคำสั่งตามวรรคหนึ่ง”

ประกาศ ณ วันที่ ๓ พฤษภาคม พ.ศ. ๒๕๖๗

พรประไพ กาญจนรินทร์

ประธานกรรมการสิทธิมนุษยชนแห่งชาติ

1. ราชกิจจานุเบกษา เล่ม ๑๔๑/ตอนที่ ๓๑ ก/หน้า ๑๙/๒๔ พฤษภาคม ๒๕๖๗ [↑](#footnote-ref-1)